D awadem agejdan n wungal « Iɣil d wefru », d agujil, akken d amecṭuḥ mi yemmut baba-s, yekkerd seg temẓi-s iḥemmel tudert « Deg wul-is kan ulac i yifen tudert, netta ira ad tt-ifares » sb 51, yettaru isefra, d Ṭiṭem tameddakkelt-is i as-yessutren ad yaru imi yezga yattawi-as-d isefra s yimi, dɣa yiwen n wass tenna-as: « Aru-d ayen tettḥulfuḍ deg lkaɣeḍ, tefkeḍ-iyi-t-id ad t-waliɣ » sb 50, d nettat i as-yekksen acuddu i ufus-is ad yaru, tekfa-as tabɣest. D tayri n Ṭiṭem i t-yerran d amedyaz, ula d asefru amezwaru i yura fell-as i t-yura, « Tamedyezt am Ṭiṭem. Ṭiṭem d tamedyezt, Ṭiṭem d asefru » sb 51. Ɣur-s tamedyezt tlul-d akked tayri. Iḥemmel tamurt-is, ur yebɣi ad tt-yeǧǧ « tɣaḍ-iyi tmurt-nneɣ » sb 67. Ulamma ur as-teɛǧib tsertit i yeḍfer udabu, ur yeddi d yimcumen, ur yuli s adrar, amennuɣ-is yezga mgal snat n tamiwin, adabu d wat iččummar.